დანართი №2

საინვესტიციო/კაპიტალური პროექტების საბოლოო შერჩევის კრიტერიუმები და ამ პროექტების შეფასების ქულათა სისტემის განსაზღვრის წესი
მუხლი 1.
1. „საინვესტიციო/კაპიტალური პროექტების მართვის მეთოდოლოგიის დამტკიცების თაობაზე“ საქართველოს მთავრობის 2023 წლის 16 თებერვლის №65 დადგენილებით (შემდეგში - საინვესტიციო/კაპიტალური პროექტების მართვის მეთოდოლოგია) განსაზღვრული მსხვილი (20 მლნ ლარის და მეტი ღირებულების) კატეგორიის ან სპეციფიკური შინაარსის მქონე საშუალო (≥5 - <20 მლნ ლარის ღირებულების) კატეგორიის პროექტებისთვის, რომელზეც საინვესტიციო/კაპიტალური პროექტების მართვის მეთოდოლოგიით გათვალისწინებულ, საქართველოს ფინანსთა მინისტრის ბრძანებით შექმნილ სამუშაო ჯგუფს (შემდეგში - სამუშაო ჯგუფი) მოთხოვნილი აქვს სრული ეკონომიკური ანალიზის წარმოდგენა საინვესტიციო/კაპიტალური პროექტების საბოლოო შერჩევის მიზნით, სამუშაო ჯგუფი კონცეფციის ბარათის, ხარჯთ-სარგებლიანობის შეფასების და ტექნიკურ-ეკონომიკური კვლევის (ასეთის არსებობის შემთხვევაში) გაანალიზების საფუძველზე, აფასებს აღნიშნულ პროექტებს შემდეგი კრიტერიუმების მიხედვით:
ა) პროექტის ეკონომიკური სიცოცხლისუნარიანობა;
ბ) პროექტის მომხმარებლების რაოდენობა/მოთხოვნის ანალიზი;
გ) ფინანსური მდგრადობა;
დ) კლიმატის ცვლილება.
2. სამუშაო ჯგუფი, მხარჯავი დაწესებულების მიერ ინიცირებულ, ამ მუხლის პირველი პუნქტით გათვალისწინებულ მსხვილი კატეგორიის ან სპეციფიკური შინაარსის მქონე საშუალო კატეგორიის პროექტებისთვის, რომელზეც სამუშაო ჯგუფს მოთხოვნილი აქვს სრული ეკონომიკური ანალიზის წარმოდგენა, საბოლოო შერჩევის ეტაპზე ანიჭებს შესაბამის ქულას შეწონილი მაჩვენებლების გათვალისწინებით, ცხრილი N1-ის შესაბამისად.

	No
	კრიტერიუმი
	აღწერა
	გაზომვის მეთოდი
	წონა

	1
	პროექტის ეკონომიკური სიცოცხლისუნარიანობა

	დადასტურებულია თუ არა პროექტის ეკონომიკური სიცოცხლისუნარიანობა შესაბამისი არგუმენტებით, რაც გულისხმობს დადებით ეკონომიკურ სარგებელს და არ არსებობს პროექტის უკეთესი გზით განხორციელების შესაძლებლობა.
	3 ქულა - ეკონომიკური სარგებელი აღწერილია და მისი ღირებულება შეფასებულია. ეკონომიკური უკუგების დონე (EIRR) ორჯერ მეტია დისკონტირების განაკვეთზე;
2 ქულა - ეკონომიკური სარგებელი აღწერილია და მისი ღირებულება შეფასებულია. ეკონომიკური შიდა უკუგების დონე (EIRR) მეტია დისკონტირების განაკვეთზე;  
1 ქულა - ეკონომიკური სარგებელი აღწერილია, თუმცა მისი მონეტარული ღირებულების განსაზღვრა შეუძლებელია.  ეკონომიკური შიდა უკუგების დონე (EIRR) ნაკლებია დისკონტირების განაკვეთზე;
0 ქულა - ეკონომიკური სარგებელი არ არის აღწერილი.
	5


	
2
	პროექტის მომხმარებლების რაოდენობა/მოთხოვნის ანალიზი

	პროექტის განხორციელების შედეგად შესაბამის არეალში (ქალაქი, მუნიციპალიტეტი, დასახლება) მოსახლეობის/ პროექტის მომხმარებლების რაოდენობა.
	3 ქულა - მუნიციპალიტეტის მოსახლეობის 5%-ზე მეტი;
2 ქულა - შესაბამისი არეალის 20%-ზე მეტი; 
1 ქულა - შესაბამისი არეალის 5%-დან 20%-მდე; 
0 ქულა - შესაბამისი არეალის 5 %-ზე ნაკლები.
	2

	
3
	ფინანსური მდგრადობა
	პროექტის განხორციელების შედეგად მიღებული პირდაპირი შემოსავლები ფარავს თუ არა მიმდინარე ხარჯებს.

	3 ქულა - პირდაპირი შემოსავალი აღემატება საოპერაციო ხარჯებს;
2 ქულა - პირდაპირი შემოსავალი ფარავს საოპერაციო ხარჯების 75%-ს და მეტს;
1 ქულა -  პირდაპირი შემოსავლები ფარავს საოპერაციო ხარჯების 30%-დან 75%-მდე;
0 ქულა - შემოსავლები ფარავს საოპერაციო შემოსავლების 30%-ზე ნაკლებს.
	2

	4
	კლიმატის ცვლილება

	კლიმატით გამოწვეული რისკისა და ეკონომიკური ადაპტაციის ზომების,  ასევე კლიმატის ცვლილებაზე პროექტის გავლენის გათვალისწინების შესაძლებლობა.

	2 ქულა - პროექტი ადაპტირებულია კლიმატის ცვლილების იდენტიფიცირებულ რისკებზე ან პროექტს არ აქვს უარყოფითი გავლენა კლიმატის ცვლილებაზე და პროექტის განხორციელება ხელს უწყობს CO2 ემისიების შემცირებას;
1 ქულა - პროექტით გათვალისწინებულია კლიმატის ცვლილების იდენტიფიცირებული რისკები ან პროექტს არ აქვს უარყოფითი გავლენა კლიმატის ცვლილებაზე ან პროექტის განხორციელება ხელს უწყობს CO2 ემისიების შემცირებას;
0 ქულა - პროექტით არ არის გათვალისწინებული კლიმატის ცვლილებასთან დაკავშირებული რისკები და/ან პროექტის განხორციელება ხელს უწყობს CO2-ის ემისიების ზრდას.
	3



3. ამ მუხლის მე-2 პუნქტის ცხრილი N1-ით გათვალისწინებული კრიტერიუმების მიხედვით თითოეული პროექტისთვის  მინიჭებული ქულა მრავლდება თითოეული კრიტერიუმისთვის განსაზღვრულ შესაბამის წონაზე. პროექტის საბოლოო შეწონილი ქულა არის თითოეული კრიტერიუმისთვის მინიჭებული შეწონილი ქულათა ჯამი.
4. სოციალური შინაარსის პროექტი, რომელიც ფინანსურად არ არის მომგებიანი, სხვა პროექტებისგან განსხვავებით, ამ მუხლის მე-2 პუნქტის ცხრილი N1-ში წარმოდგენილი კრიტერიუმების მიხედვით, უმეტეს შემთხვევაში მოსალოდნელია, რომ შეფასდეს დაბალი ქულებით, ვინაიდან სპეციფიკის გათვალისწინებით სოციალური პროექტი არ არის მომგებიანი ფინანსური და ეკონომიკური გაანგარიშების მიხედვით, თუმცა მნიშვნელოვანია მისი განხორციელება საზოგადოების ინტერესებიდან გამომდინარე. დაბალი შეფასების მიუხედავად,  სოციალური შინაარსის პროექტების  განხორციელების შესახებ შესაძლებელია  მიღებულ იქნეს დადებითი გადაწყვეტილება, იმ შემთხვევაში, თუ აღნიშნული პროექტები ქმნიან საზოგადოებრივ სიკეთეს და მათი განხორციელებით გრძელვადიან პერსპექტივაში ხელი შეეწყობა ქვეყნის კეთილდღეობის ზრდას.
5. სამუშაო ჯგუფი, საინვესტიციო/კაპიტალური პროექტების მართვის მეთოდოლოგიის  მე-10 მუხლის შესაბამისად ამზადებს დასკვნას, რომელიც პროექტის ფინანსურ და ეკონომიკურ მაჩვენებლებთან ერთად მოიცავს პროექტების შეფასების კრიტერიუმების მიხედვით მინიჭებული ქულების შესახებ ინფორმაციას. აღნიშნული დასკვნა წარედგინება ეკონომიკურ საბჭოს, რომელიც იღებს გადაწყვეტილებას პროექტის განხორციელების/არ განხორციელების შესახებ. 

